《题滕王阁图》
清代·王权

章江浩浩挟风走，江上栏杆碍星斗。水耶云耶相与深，笔势已吞彭蠡口。

主人披图催进觞，指点景物呼滕王。吴头楚尾几灵境，收入轩槛青茫茫。

昌黎作记子安序，鸿文杰阁争矞皇。我闻滕王纨绔耳，辇麻作缗冷人齿。

椎剥脂髓穷豪华，彩壁雕甍照江渚。王郎序宴多矜夸，杜老哦诗亦诬美。

竟托土木垂千秋，姓名长伴洪州水。吁嗟乎！当世荣，身后名，古来何事非幸成。

矧今烽火逼梅岭，腥风远扑南昌城。谁能鼓楫访名胜，且上文台飞巨觥。

手斟一盏荐西伯，酒阑更听松涛声。

作者简介：王权，字心如，伏羌人。道光甲辰举人，官兴平知县。有《笠云山房诗集》。